L-Awtorità tal-Ambjent u r-Riżorsi (l-ERA) twaqqfet bis-saħħa tal-liġi li ġiet fis-seħħ aktar kmieni din is-sena, wara li l-gvern kien wiegħed li bħala riforma fl-ippjanar tal-iżvilupp u il-ħarsien tal-ambjent, dik li kienet l-Awtorita' Maltija tal-Ippjanar u Ambjent (il-MEPA) kellha tinqasam f'żewġ awtoritajiet. Il-ħsieb tal-gvern kien li l-ambjent ikun taħt il-ħarsien ta' awtorità awtonoma sabiex dan il-qasam jingħata aktar importanza. Il-bord tal-ERA, immexxi mill-Professur Victor Axiak, inħatar fi Frar li għadda u l-Awtorità bdiet topera mill-4 t'April meta nħatret ukoll il-Perit Michelle Piccinino bħala Direttur tal-Ambjent. Matul il-ġimgħa li għaddiet beda jwettaq il-ħidma tiegħu fi ħdan din l-awtorità l-Perit Ruben Abela, l-ewwel Kap Eżekuttiv tagħha. Tkellimna ma' Abela dwar l-irwol ta' din l-awtorità u l-prijoritajiet ambjentali li għandha għall-futur immedjat. Il-Perit Ruben Abela huwa speċjalizzat fl-ippjannar, l-immaniġjar tal-ambjent, kif ukoll fil-qasam tar-restawr tal-wirt mibni. Huwa ħadem f'diversi karigi maniġerjali fi ħdan il-MEPA u għal dawn l-aħħar għaxar snin ħadem ma' Heritage Malta fejn mexxa numru ta' proġetti ta' restawr, fosthom il-proġett tal-Forti Sant Anġlu. Staqsejna lil Perit Abela dwar kif iħares lejn ir-rwol tal-ERA bħala awtorità ġdida f'pajjiżna. Il-Perit Abela jsostni li b'din l-awtorità l-ambjent qed jingħatalu ferm aktar importanza minn dik li kellu meta dan il-qasam kien jifforma parti integrali mill-proċess tal-ippjanar tal-iżvilupp. "Issa l-opinjoni professjonali tan-nies tekniċi fil-qasam tal-ambjent hija msaħħa b'awtonomija ta' awtorita' u ma baqgħetx sempliċiment opinjoni interna fi ħdan il-MEPA." Iżid jgħid li barra minn hekk l-oqsma kollha tal-ambjent issa qed jingħatalhom attenzjoni xierqa minn awtorità ddedikata għal dan il-qassam u ma baqgħux jiġu maħnuqa bi projitajiet oħrajn. Il-Perit Abela jirreferi għall-numru ta' policies u leġislazzjonijiet li matul il-ġimgħat li għaddew ġew referuti u approvati mill-ERA, b'uħud minnhom kien ilhom is-snin biex jgħaddu minn dan il-proċess fil-MEPA. Responsabbiltajiet varji Dwar il-qasam tar-riżorsi, il-Perit Abela jispjega li dan s'issa għadu ma bediex jifforma parti mill-operat tal-ERA, pero' fil-ġimgħat li ġejjin dan il-qasam se jimxi wkoll fi ħdan din l-awtorità biex hekk ikun hemm ukoll ħarsien tar-riżorsi naturali ta' pajjiżna. Għalkemm matul dawn l-aħħar snin il-pubbliku sar aktar konxju dwar il-ħtieġa ta' kontroll tal-iżvilupp milli jinfirex f'ODZ minħabba l-kuxjenza dejjem tiżdied permezz tal-eNGOs, il-Perit Abela, għalkemm jirrikonoxxi l-importanza ta' dan, jemmen li dan l-interess m'għandux ixekkel il-ħtieġa ta' tmexxija aħjar f'oqsma oħra tal-ambjent u li l-ERA hija wkoll responsabbli għalihom. Fost l-oqsma l-aktar importanti fil-qasam ambjentali u li għandhom impatt dirett fuq iċ-ċittadini Maltin, hemm l-oqsma tal-kwalità tal-arja u l-immaniġjar tal-iskart. Il-Perit Abela jirreferi għal dawn bħala bomba tal-ħin u li l-ERA trid tara li jingħatawlhom l-attenzjoni meħtieġa mhux biss għax hemm direttivi tal-UE li jitolbuna li ngħamlu dan, iżda għaliex dawn huma setturi ambjentali li għandhom impatt dirett fuq in-nies u pajjiżna. Għalkemm forsi d-data miġbura li tkejjel it-tniġġis fl-arja ma' twassalx li jinxtelu bozoz ħomor mill-UE, l-inċidenza ta' trab fin (PM10) u NOx prodotti mill-exhaust tal-karozzi huma xorta f'livelli għoljin f'xi inħawi f'Malta. "Dawn l-elementi ta' tniġġis fl-arja huma ta' periklu għas-saħħa tan-nies u l-ERA tħoss li dan il-qasam xorta għandu jingħatalu l-attenzjoni xierqa bi tfassil ta' politika ċara sabiex dan it-tniġġis jonqos, anke jekk dan jista' jfisser restrizzjonijiet f'kumditajiet li forsi imdorrijin bihom." Il-Perit Abela jaċċenna għal rapporti ta' statistika dwar iż-żieda fin-numru ta' vetturi ġodda li jidħlu f'pajjiżna kull xahar. Għalkemm din l-istatistika turi kemm l-ekonomija tal-pajjiż sejra tajjeb, fil-fat qed iżżid ukoll fil-problemi ambjentali ta' pajjiżna, li hu fost l-aktar fid-dinja b'densità kbira ta' karozzi. "Biżżejjed insemmu kemm qed tiżdied il-problema tat-traffiku u l-pressjoni biex isiru triqat ġodda u usa, bir-riżultat ta' teħid ta' aktar art għall-iżvilupp." Valur ekonomiku għall-oqsma ambjentali "Prijorità oħra tal-ERA u li dwarha nixtieq li ssir aktar riċerka," jgħid Abela, "hija l-ħtieġa li l-oqsma ambjentali jingħatalhom valur ekonomiku." Jispjega li l-ambjent għandu valur ekonomiku u kull azzjoni li tieħed jew li ma titteħedx b'xi mod għandha impatt fuq l-ambjent, din ukoll għandha prezz ekonimku fuq pajjiżna. Isemmi bħala eżempju li jekk wieħed ma jieħux azzjoni biex jikkontrolla t-tniġġiż fl-arja, dan iffisser li l-pajjiż se jkollu joħroġ aktar flus fil-qasam tas-saħħa. Għalkemm dan l-aspett ekonomiku fil-qasam tal-ambjent mhux faċli li wieħed jivvalutah, il-Perit Abela jsostni li hu mportanti ħafna li l-politiku jibda jqisu fit-tfassil tal-politika. Kontintwazzjoni Staqsejna lil Perit Abela kif iħoss li l-esperjenza tiegħu se tkun utli għall-ERA. Huwa jispjega kif matul dawn l-aħħar għaxar snin ħadem f'qasam li huwa tant għall-qalbu; l-apprezzament u l-ħarsien tal-wirt storiku. F'dan il-qasam l-għan ewlieni kien kif dak li ħallewna missirijietna, permezz tal-ħidma tiegħu u ta' sħabu, ġie irrestawrat u mgħoddi għat-tgawdija tal-poplu. Fil-ħidma l-ġdida tiegħu, r-responsabiltà tiegħu u tat-tim li se jmexxi hija li bl-azzjonijiet li jittieħdu se jkunu qed joffru ambjent aħjar lill-ġenerazzjoni tal-lum u jipproteġu l-wirt naturali għall-ġenerazzjonijiet futuri. B'hekk itemm il-Perit Abela, "din ir-responsabiltà hija kontinwazzjoni u rabta diretta mal-ħidma tiegħi fil-ħarsien tal-wirt li għaddewlna ta' qabilna u kif aħna bl-azzjonijiet li nieħdu jew li ma nieħdux, se nkunu qed ngħadduh lil dawk li ġejjin warajna, bid-differenza li flok fil-qasam tal-wirt storiku, issa qed naħdem fil-qasam tal-wirt naturali li daqstant ieħor huwa għall-qalbi."